AlexejDobrolubov/national_council_slovak_2010 huggingface dataset:
90. schôdza NR SR - 10.deň - A. dopoludnia
Dátum: 2023-05-17
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

112. Pán poslanec Kremský, no mám z toho taký rozpačitý dojem, lebo som počul tie výhrady k zákazu vecné, no tak asi sme na jednej lodi, a teda mnoho tých argumentov som tu už počul od kolegu Viskupiča, od kolegu Oravca a keby niektoré tie výroky som dostal bez toho, aby som vedel, kto ich povedal, tak asi by som ich nevedel priradiť jednému alebo druhému. Na druhej strane celú tú debatu označuješ za populistickú alebo pokryteckú a ja potom celkom nerozumiem, že keď je taká zbytočná, že prečo si sa do nej vôbec zapojil aj ty, lebo ja môžem týmto povedať, že tiež poslanci z klubu SaS sa nezapájali do zbytočne dlhej rozpravy o populistických návrhoch predsedu OĽANO Igora Matoviča a my sme sa naozaj nezapájali, tak sme v parlamente, rešpektujeme, že Igor Matovič sám aj niekoľko hodín je schopný okupovať rečnícky pult, nie že viacerí poslanci sa zapoja a vecne diskutujú a hovoria v mnohom z vecného hľadiska podobné niečo ako ty, ale proste Igor Matovič ani nehovorí o tých návrhoch, o ktorých, ktoré predkladá, jednoducho využíva tie vystúpenia na to, aby sa vyhrieval na, na, vo svetle reflektorov, aby okydával svojich politických súperov, nie na to, aby prezentoval ten návrh, lebo na to toľko hodín nepotrebuje. Tak mne zasa príde trochu pokrytecké vyčítať nám, že koľko my tu o tom diskutujeme a mlčať, keď to robí Igor Matovič v horšej, mnohonásobne horšej... (Prerušenie vystúpenia časomerom.)
90. schôdza NR SR - 10.deň - A. dopoludnia
Dátum: 2023-05-17
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

108. Ďakujem za reakcie. Táto vec sa riešila dlhodobo. To nedošlo k tomu, že zo dňa na deň niečo riešime, výbor zaujal jasné stanovisko a postup zástupcov vlády bol v rozpore s týmto stanoviskom. Že nemohlo ísť o tichú procedúru, je podľa môjho názoru jasné každému, kto pozná ústavný zákon o spolupráci Národnej rady a vlády, záležitostiach Európskej únie. Pán štátny tajomník Kiča je právnik, myslím si, že lepší právnik ako ja a ak si ten zákon prečítal, tak mu muselo byť jasné, že toto nie je tichá procedúra. A áno, je tam aj ustanovenie, ktoré hovorí o tom, že člen vlády sa môže od stanoviska Slovenskej republiky odchýliť len v nevyhnutnom prípade a so zreteľom na záujmy Slovenskej republiky, v takom prípade je povinný o tom bezodkladne informovať Národnú radu Slovenskej republiky a takýto postup odôvodniť, ale ani tu nebolo vysvetlené, že v čom spočívala nevyhnutnosť toho prípadu, keď Národná rada prostredníctvom stanoviska výboru zaujala nejaký postoj k tejto téme, ten postoj bol jasný, ten postoj bol nielen že sa máme pridať k nejakým iným krajinám, ale že zástupca vlády má hlasovať za proti úplnému zákazu spaľovacích, predaja spaľovacích motorov od roku 2035. A teraz tu nejde o to, že kto má vecne pravdu alebo primárne, tu ide o to, že Národná rada prostredníctvom výboru zaujala stanovisko Slovenskej republiky, ktoré nemalo byť takýmto spôsobom poprené. Lebo to nebolo odchýlenie sa, to bolo poprenie. To bolo, že prídem s tým, že áno, výbor mi povie, že nie a ja napriek tomu spravím áno. To je nie je odchýlenie sa v nevyhnutnej miere.
90. schôdza NR SR - 10.deň - A. dopoludnia
Dátum: 2023-05-17
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

62. Pán poslanec Budaj, ja sa priznám, že nie celkom rozumiem tej argumentácii, lebo naozaj nikto nejde zakazovať elektromobily, nikto nejde bojovať proti elektromobilite, nikto nejde, nejde bojovať proti technologickému pokroku v oblasti elektromobility. A, a keď ste presvedčený, že elektromobilite patrí budúcnosť, že je to lepšie riešenie, efektívnejšie riešenie, tak a je to možné, ja, ja s tým nepolemizujem, tak potom je ale celkom prirodzené, že sa to skôr či neskôr presadí aj bez toho, aby to niekto zakazoval. Obavy, ktoré majú obyvatelia nielen na Slovensku ale aj v iných krajinách, je, že v elektromobily sú drahé a že si to nebudú môcť dovoliť. Protiargument, ktorý používajú priaznivci zákazu predaja spaľovacích motorov od roku 2035, je, že ale však tie ceny budú na úplne inej úrovni od tých 10 alebo 12 rokov. No je to celkom dobre možné, je to dokonca pravdepodobné, ale keď to tak je, no prečo to teraz ideme zakazovať. Veď v takom prípade, ak pre ľudí bude lepšia alternatíva kúpiť si elektromobil, no tak to budú preferovať, budú, budú, budú si kupovať elektromobily aj bez toho, aby im niekto zakazoval kupovať si spaľovacie motory. Čiže ja by som rád porozumel tej argumentácii, lebo zdá sa mi taká trochu, trochu protirečivá, že na jednej strane hovoríte o tom, že elektromobilita je lepšia, presadí sa, bude efektívnejšia, elektroautá budú lacnejšie a na druhej strane tým tou obhajobou zákazu predaja spaľovacích motorov akoby ste neverili v to, že to tak bude.
90. schôdza NR SR - 9.deň - B. popoludní
Dátum: 2023-05-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

82. Bol by som rád, keby sa debata o tejto vážnej téme niesla vo vecnom duchu a nezachádzali by sme do osobných urážok a útokov. A, pán poslanec Budaj, myslím, že aj z vašej strany vo vašom vystúpení bolo nekorektné, keď ste nám tu podsúvali, že sa pridávame k ruským záujmom. My, samozrejme, úplne súhlasíme s tým, že sa treba zbaviť energetickej závislosti na Putinovom Rusku, závislosti na ruskej rope, to je všetko v poriadku, ale to je iná debata, toto nie je podstata problému. A teraz by som sa vrátil k tomu právnemu, právnemu rozmeru. Vy ste zdôraznili z toho schváleného stanoviska to, že sa má ministerstvo životného prostredia pridať k tým štyrom krajinám, ktoré prejavili nesúhlas s doterajším znením kompromisného textu návrhu nariadenia, ale úplne ste ignorovali tú časť uznesenia alebo stanoviska výboru, ktoré hovorilo o tom, že ministerstvo má hlasovať proti úplnému zákazu spaľovacích motorov. To je úplne jasný a jednoznačný pokyn. Vo svojom vystúpení ste konštatovali, že výbor prijal stanovisko, ktoré bolo v rozpore so stanoviskom ministerstva životného prostredia a s líniou vlády, no ale my máme tak postavený ústavný systém a my máme tak napísaný ústavný zákon, že keď výbor prijme nejaké stanovisko, ktoré je v rozpore s tým, čo si myslí ministerstvo alebo vláda, tak pre vládu a pre ministerstvo je záväzné to, čo povie výbor. To je povaha vzťahu parlamentu a vlády a to je zároveň aj explicitne vyjadrené v ústavnom zákone. Sťažovali ste sa na to, že výbor na druhý deň rokoval, ale týmto sa nezaoberal a nehlasoval, ale to vás predsa neoprávňuje nerešpektovať stanovisko výboru, ktoré bolo riadne schválené. A nie, v zákone nie sú nejasnosti, zákon je úplne jasný, že v tomto prípade nemalo ministerstvo postupovať tak, ako postupovalo... (Prerušenie vystúpenia časomerom.)
90. schôdza NR SR - 9.deň - B. popoludní
Dátum: 2023-05-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

72. Pán poslanec Sulík, ja súhlasím. Ako som už konštatoval, domnievam sa, že postup ministerstva životného prostredia v tejto veci bol v rozpore ako so zmyslom ústavného zákona, ktorý vychádza z nejakej hierarchie vzťahov medzi Národnou radou Slovenskej republiky a vládou Slovenskej republiky a stanovuje, kto stanovuje alebo schvaľuje stanoviská Slovenskej republiky. A áno, ak Národná rada nekoná, tak môže vláda postupovať podľa toho, čo navrhla, ak Národná rada neschváli nejaké iné stanovisko, ale to nebol tento prípad, to nebol prípad, keď bolo možné postupovať podľa tzv. tichej procedúry, a teda nad rámec toho sa domnievam, že postup ministerstva životného prostredia nebol v rozpore iba s duchom alebo zmyslom ústavného zákona, ale priamo aj s jeho znením a textom. A opakujem teda, že som veľmi rád, že teraz vystúpi bývalý pán minister životného prostredia, pán Budaj, že dostaneme ten druhý pohľad a dostaneme to vysvetlené nielen z vecnej stránky, ale aj nejakú obhajobu toho, že ten postup ministerstva bol v poriadku, lebo podľa môjho názoru v poriadku nebol. Ďakujem.
18. schôdza NR SR - 2.deň - B. popoludní
Dátum: 2020-11-25
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

45. Ďakujem, pán predsedajúci. Vážení prítomní, veľa sme tu počuli o téme životného prostredia a o ochrane jeho jednotlivých zložiek. Vidíme, že táto ochrana nie je len záležitosťou jedného štátu, ale celej zemegule či celého ľudského spoločenstva. Keďže máme rezervy, treba začať na miestnej úrovni či už od seba, alebo cez jednotlivé obce, mestá, kraje. V rámci Slovenskej republiky máme environmentálne záťaže definované v informačnom systéme environmentálnych záťaží, ktoré môžme vyhľadať, môžme sa s nimi zoznámiť, pokiaľ to nepoznáme. Je tam názov, je tam register, identifikátor, obec, okres, kraj. Treba pracovať na vzdelávacích projektoch v školách a na širokej osvete k občanovi. Poukazovať na čierne miesta na mape Slovenska. V neposlednom rade treba priebežne postupným odstraňovaním týchto záťaží v území začať a neskrývať pravdu. To sme tu už počuli a veľmi to oceňujem, čo sme počuli od pána ministra. Triedenie, separácia komunálneho odpadu, ako aj nájdenie koncovky pre plasty. Treba zintenzívniť spoluprácu s výskumnými ústavmi a školami. Životné prostredie a jeho jednotlivé zložky, ktoré tu hodnotíme, je veľmi široká téma aj na úrovni Európskej únie, ako sú klimatické zmeny či zelená Európa a podobne. Ja chcem poďakovať, pán poslanec, za vystúpenie, takisto pani ombudsmanke aj pánovi ministrovi, pretože toto sú nielen prírodovedné témy, ale životné prostredie súvisí aj s celým hospodárstvom krajiny. Je to veľmi široká téma, o ktorej budeme ešte veľa diskutovať, ale je to aj téma veľmi vážna. Ďakujem.
16. schôdza NR SR - 6.deň - B. popoludní
Dátum: 2020-11-03
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

164. Ďakujem za slovo, vážený pán predsedajúci. Rád by som naviazal na pána podpredsedu Laurenčíka. Mám česť viesť Krajskú organizáciu cestovného ruchu Žilinský turistický kraj. Máme šesť oblastných organizácií cestovného ruchu - Liptov, Orava, Turiec, Kysuce, Rajec, Rajecká dolina a Malá Fatra. Vzájomne trošku tak zdravo zápasíme v prvenstve medzi počtom návštevníkov nášho Žilinského turistického kraja a hlavného mesta Bratislavy aj v počte prenocovaní. Vychádzame z výsledkov, že poskytujeme nielen všetky tie danosti kultúrne, historické, prírodné, ktoré v regióne máme, ale takisto ja oceňujem veľkú pomoc, ktorá prichádza k poskytovateľom služieb v oblasti cestovného ruchu, pretože je veľmi dôležité, nielen aby návštevník prišiel, ale aby sa do regiónu vrátil. Vysoko oceňujem túto schému štátnej pomoci pre jednotlivé subjekty cestovného ruchu a verím, že aj takýmto spôsobom pomôžeme preklenúť toto obdobie, kedy neposkytovali služby. Ďakujem.
16. schôdza NR SR - 3.deň - A. dopoludnia
Dátum: 2020-10-22
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

130. Ďakujem, pán predsedajúci, za slovo. Ja chcem veľmi oceniť túto zmenu. Nedávno sme boli svedkami medializácie pomerne vysokej pokuty práve pre prevádzkovateľov týchto drezín a vítam teda túto zmenu zákona, ktorá porieši prevádzkovateľov, ocení ich šikovnosť rúk, možno ľudského umu, že dokážu zachrániť tieto technické zariadenia a veľmi podporia vlastne rozvoj cestovného ruchu v konkrétnej oblasti. Je to jeden z prvkov, ktorý priťahuje ľudí. Sú to obľúbené technické, by som povedal, zariadenia, ktoré využívajú ľudia, konkrétne Čiernohorská (Čiernohronská, pozn. red.) železnička, ktorá tu bola spomenutá, nielen dreziny, ale aj celý ten komplex rušňov a vagónov, ktoré slúžia širokej verejnosti, turistom a návštevníkom tohto kraja. Takže chcem poďakovať aj ministerstvu dopravy za tento zákon. Ďakujem.
12. schôdza NR SR - 8.deň - B. popoludní
Dátum: 2020-09-29
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

127. Ďakujem, pán predsedajúci, za slovo. Vážený pán kolega Milan Kuriak, ďakujem ti za postrehy a podnety v tvojom príspevku. Okrem iného vyzdvihol si potrebu pomoci pre druhých. Nehľadieť len na seba, ale byť otvorený voči druhým, blížnym. A takým sú aj budúce matky, ktoré očakávajú alebo budú očakávať narodenie dieťaťa. Spoliehajú sa na pomoc druhých a nemusia to byť vždy len najbližší z rodiny. V Českej republike je organizácia Hnutí za život, ktorých heslom alebo sloganom je Nesoudíme, pomáhame! Záverom ešte jednu poznámku, národ, ktorý zabíja nenarodené deti a bojí sa mať deti, nemá budúcnosť. Budúcnosť majú národy, ktoré milujú deti a berú ich ako dar. Ďakujem. (Potlesk.)
12. schôdza NR SR - 8.deň - B. popoludní
Dátum: 2020-09-29
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

34. Pán predsedajúci, ďakujem za slovo. Vážené kolegyne, kolegovia, chcem do diskusie prispieť takým konkrétnym príkladom, že za vyše 20 rokov pomáhame cez neziskovú organizáciu Áno pre život vyše tisíc tehotným ženám, matkám, obetiam domáceho násilia, a to konkrétnou pomocou, kde dostali ich deti šancu narodiť sa. Chcem vyzvať kolegov na podporu tohto zákona o pomoci tehotným matkám, lebo tu ide o život, o život nenarodených detí, aby sa matky nebáli priviesť deti na svet. Národ, ktorý zabíja nenarodené deti a bojí sa mať deti, takýto národ obyčajne neprežije. Chcem povedať, že ako štvornásobný otec a deväťnásobný starý otec s odstupom času vidím, ako sa áno životu vracia nám aj ostatným. Ako vidíme, že to bolo dobré rozhodnutie, že našou úlohou je milovať, a nie kalkulovať, že počatý život každého dieťaťa je nadovšetko, a napokon, že všetko sa nám vráti a platí večná pravda, čo budeme siať, to budeme aj žať. Každá mamička, ktorá čaká dieťa, potrebuje pomoc svojho okolia. Láska k nej hovorí jasne, neexistuje iná možnosť, ako podporiť ju a pomôcť jej dieťatku. Prečo? Lebo deti sú naša budúcnosť a podpora mamičiek by mala byť prvoradá. Ďakujem.
12. schôdza NR SR - 8.deň - A. dopoludnia
Dátum: 2020-09-29
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

12. Ďakujem za slovo. Chcem tiež poďakovať pani kolegyni za objasnenie niektorých vecí. Rád by som sa dotkol momentu právomoci poslancov. Keď sú zvolení vo voľbách na miestnej úrovni alebo regionálnej, majú právomoc rozhodovať, zastupovať vlastne občanov, ľudí, ktorí im tú dôveru dali. Čiže prikláňam sa a podporujem tento návrh, aby neboli obce, mestá zaťažované zháňaním petície, keďže majú zvolených zástupcov, ktorí vlastne zastupujú aj občanov, tak nech rozhodujú na území svojho mesta. Ďakujem.
12. schôdza NR SR - 4.deň - B. popoludní
Dátum: 2020-09-22
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

68. Ďakujem pekne, pán predsedajúci, za slovo. Ja chcem poďakovať pani poslankyniam, aj tebe, pán poslanec Kuffa, za to, čo sme tu počuli a čo je navrhované. To, o čom chcem krátko informovať alebo doplniť, spadá do tých rokov 1948 až 1989. Boli to roky 1950 až 1954, kedy vznikli pomocné technické prápory. Boli to pracovné útvary Československej ľudovej armády. Boli v nich zhromažďovaní občania, tzv. politicky nespoľahliví, bohoslovci, študenti a boli využívaní na ťažké a nebezpečné práce. PTP vznikli na jeseň 1950. V roku 1954 boli reorganizované na technické prápory. Celkom nimi prešlo, dobre počujte, asi 60-tisíc osôb. Ich vznik bol v príkrom rozpore s viacerými medzinárodnými konvenciami. Začiatkom februára ’52 nastúpilo na výnimočné vojenské cvičenie asi 2-tisíc politicky nespoľahlivých osôb a vtedajšie ministerstvo národnej bezpečnosti plánovalo do konca roka pripraviť zoznamy ďalších 6-tisíc osôb a pri jarný odvodoch vziať do PTP viac ako 5-tisíc politicky nespoľahlivých brancov. Armáda si jednoznačne takýmto spôsobom zabezpečovala lacné pracovné sily. Ja chcem poukázať, aby sme týmto zákonom nielen takú, prejavili takú satisfakciu, ale aj úctu k tým, ktorí boli obeťami tohto totalitného komunistického systému. Je málo pamätníkov PTP na Slovensku. Jeden z nich je aj v Žiline v lokalite Studničky, kedy sme začiatkom septembra sa stretli s tými, čo prežili alebo čo ešte žijú z obdobia, kedy boli pétepákmi, ako sa im ľudovo hovorí alebo v skratke, a položili sme tam veniec ako pietnu spomienku na tých, ktorí toto neprežili. Ďakujem.
10. schôdza NR SR - 1.deň - B. popoludní
Dátum: 2020-07-23
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

164. Ďakujem za slovo, pán predsedajúci. Vážený pán minister, trefné, oceňujem vystúpenie, ktoré bolo z nadhľadu. Ak robíte prácu ináč, tak zrazu ste podozrivý, tak aspoň hovorí opozícia. Ja by som chcel vyzvať, aby sme ľudí nezastrašovali aj týmito vstupmi dnešnej rozpravy. Často ideme na city, často sa snažíme ísť do intímnych častí ľudí, na vierovyznanie, možno aj na nejaké diskrétne veci sa chceme pýtať, čo si myslím, že celkom nepatrí na takéto, na takúto rozpravu. Cítime a počúvame, že je zjavne taká nervozita na strane opozícii, pozície. Prečo, skúsme si odpovedať každý sám. Viackrát sme počuli také príslovia. Jedno by som si vybral: "Kto chce biť, palicu si nájde." Chcem verne podporiť vládu a pána premiéra, keďže dnes sa málo ďakuje, chcem poďakovať za to, čo ste doteraz urobili. Napriek útokom, mediálnym tlakom, koronekrízy ťaháte ďalej tento štát a nie je to jednoduché aj v dnešnej spoločnosti. Ďakujem.
9. schôdza NR SR - 3.deň - B. popoludní
Dátum: 2020-07-09
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

93. Ďakujem za slovo. Pani poslankyňa, zarazil ma váš úvodný taký, taký posmešný prístup k predloženému zákonu a to ste pritom, pri všetkej úcte, predsedkyňa zdravotného výboru. K tak závažnej veci, ako je ochrana života a pomoc, konkrétna pomoc matkám. Pred dvadsiatimi rokmi sme zakladali jednu neziskovú organizáciu a za tú dobu sme pomohli vyše 700 ženám a niekoľkým stovkám detí. Ide o konkrétnu pomoc, nie teoreticky vyprávať o niečom, ale v konkrétnej pomoci tejto skupine ženám pomáhať. Bolo všelijako, raz nebolo na vodu, raz nebolo na zaplatenie energií, ale prežila organizácia a naďalej pomáha. Podčiarkujem, konkrétna pomoc. Je to vážna téma a často aj smutná, tak by sme možno k nej mohli aj trošku s určitým pocitom vážnosti pristupovať, a nie tak, ako sme to na začiatku počuli. My pomáhame a držíme sa hesla: Nesúdime, pomáhame. Ďakujem.
8. schôdza NR SR - 5.deň - A. dopoludnia
Dátum: 2020-06-10
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

32. Ďakujem za slovo, pán predsedajúci. Pán poslanec Šefčík, chcem oceniť vecnú stránku tejto správy a dovoľ rozšíriť o informácie o zbieraní a dokumentovaní podkladov o činnosti Ústavu pamäti národa. Ústav pamäti národa zabezpečoval okrem iného i putovné výstavy. Jedna bola o činnosti a praktikách, ktoré používala Štátna bezpečnosť a druhá o Sviečkovej manifestácii v Bratislave. Sám som bol účastný a jednotlivé tabule sme previezli vtedy ešte z ministerstva dopravy, kde sídlil Ústav pamäti národa, a túto výstavu sme inštalovali v Rajeckých Tepliciach pre širokú verejnosť. Bola táto vernisáž aj za účasti predstaviteľov Ústavu pamäti národa. Bolo tu spomenuté tak isto o odovzdávaní plakiet. Na pôde Žilinského samosprávneho kraja som bol účastný pri odovzdávaní pamätných plakiet, ktoré Ústav pamäti národa pripravil pre žijúcich, ktorí sú obeťami totalitného režimu. Chcem z tohto miesta poďakovať Ústavu pamäti národa za zbieranie, dokumentovanie a archiváciu podkladov, ktoré dosvedčujú, aké praktiky totality zažili mnohí ešte žijúci alebo sa zdokumentovali od tých, ktorí už nie sú medzi nami alebo sa slobodných dní nedožili. Ďakujem.
8. schôdza NR SR - 4.deň - B. popoludní
Dátum: 2020-06-09
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

196. Dovoľte k tomu množstvu názorov, ktoré tu už odzneli, ešte pár poznámok. Pani poslankyňa, veľmi dobre a krátko, výstižne si urobila takúto analýzu k problematike aj, ktorá je tu prerokovaná. Ja vnímam voľnú nedeľu, ktorá umožňuje človeku vnímať život z inej perspektívy, iným spôsobom prežívať svoje vzťahy k ľuďom a k sebe samému. Bez voľnej nedele má týždeň iba sedem pracovných dní. Spoločná voľná nedeľa posilňuje súdržnosť spoločnosti, dáva priestor na dlhší pobyt v prírode alebo na šport, znižuje riziko dlhodobého vyčerpania, vyhorenia, má priaznivý vplyv na zdravie a bezpečnosť pracovníkov. Nedeľa by mala byť prostriedkom na udržanie členov rodiny pokope, pokiaľ majú oboch rodičov, tak len nedeľa je dňom, keď môžu otec a matka tráviť spolu čas s deťmi. Voľná nedeľa je takisto ochranou pred prílišným pracovným vyčerpaním. Niektoré podniky si to už uvedomili aj na Slovensku a zariadili pre svojich zamestnancov voľnú nedeľu alebo sa ju chystajú v budúcnosti zaviesť. Je samozrejmé, že sú služby, ktoré obyvateľstvo potrebuje aj v nedeľu, počnúc divadlami, hercami cez čašníkov, predaj pohonných hmôt až, až po lekárov či dopravu. Tieto služby musia byť zachované a pracovníci si zasluhujú ocenenie a našu vďaku. Ale sú iné typy prác, ktoré do tejto skupiny nepatria. V súčasnej situácii môžeme vnímať zachovanie dobrých vzťahov nielen v koalícii za spoločné dobro. Toto spoločné dobro by mohlo priniesť aj pozitívnu zmenu vo vzťahu k voľnej nedeli po celospoločenskej diskusii, kedy by mohla predložiť koalícia zákonnú úpravu voľnej nedele, ktorá by zodpovedala celospoločenskému konsenzu. Ďakujem.
7. schôdza NR SR - 5.deň - B. popoludní
Dátum: 2020-05-19
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

49. Ďakujem pekne za slovo, pán predsedajúci. Vážený pán predseda výboru, správne ste poukázali, ako celá veľká skupina poľnohospodárov chce pracovať na pôde. Osobitne chcem poukázať na mladých farmárov, ktorí sa takejto pomoci dožadujú, a chcem vyzdvihnúť, že ste sa ako poslanec, ako predseda príslušného výboru tomuto venovali. Pomôžme im aj cez úpravu zákonov, aby mohli na pôde pracovať. Chcú pracovať, len pre veľké prekážky len veľmi ťažko a pomaly rozbiehajú tento typ podnikania. A čo sa týka životného prostredia a pôdy. Veď pôda je jedna zo základných zložiek životného prostredia. Len toľko. Ďakujem.
7. schôdza NR SR - 5.deň - A. dopoludnia
Dátum: 2020-05-19
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

14. Ďakujem, pán predsedajúci, za slovo. Vážená pani poslankyňa, chcem podporiť tento postreh, ktorý bol pomenovaný. Zároveň v tejto rozsiahlej správe alebo pri tejto príležitosti by som chcel tak pripomenúť alebo poďakovať všetkým, ktorí sa starajú či už na miestnej úrovni – obce, mestá, starostovia, primátori, či sú to samosprávne kraje, máme na úrovni regionálnej samosprávy množstvo zariadení, ktoré akýmkoľvek spôsobom pomáhajú aj ľuďom zdravotne postihnutým a takisto všetkým organizáciám na celom Slovensku. Nie je to jednoduché, je to veľmi citlivá vec, niekedy, jemne to poviem, máme také otupené možno vnímanie, možno si dostatočne neuvedomujeme, čo títo ľudia všetko potrebujú. Tak z tohto miesta ešte raz veľké ďakujem. Ďakujem.
7. schôdza NR SR - 2.deň - B. popoludní
Dátum: 2020-05-13
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

96. Vážený pán poslanec Vašečka, chcem takisto podporiť tvoje vystúpenie, kde si pokojne, vecne a odborne urobil prierez k správe o činnosti verejného ochrancu práv za rok 2019. Poukázal si na veľmi citlivé etické otázky, ktoré sa týkajú rodiny, manželstva a vôbec spolunažívania v našej spoločnosti. Chcem zvlášť vyzdvihnúť možno ten moment, aby predovšetkým ľudia boli najskôr informovaní, čo ich čaká, nech sa akokoľvek rozhodnú vo svojom živote pre hociktoré veci, ktoré ich stretnú v živote, aby vedeli o dôsledkoch a možno aj potom aby dali možno v konkrétnom prípade, keď dajú šancu, aby sa dieťa narodilo, aby vedeli, že im môžu poskytnúť adopciu, že možno do náhradnej rodiny a podobne. Ja by som si želal, aby minorita nevnucovala majorite, ako má žiť. Nech si žije minorita, ako si predstavuje, ako, aké, ako svoju predstavu má, ale nech nechá majoritu, aby si žila po svojom. Ďakujem.